เรื่องร้องเรียน (ร้องเรียน,ความปลอดภัย,เสียงรบกวน,ถนน,สอบถาม,คลอง) วันที่ 2022-12-16 12:00:53 — แขวงวัดกัลยาณ์ เขตธนบุรี กรุงเทพมหานคร
สำนักสิ่งแวดล้อม / สำนักโยธา สำนักงานเขตธนบุรี
ตึกแถวเลขที่ 265  ถนนเทศบาลสาย 2 แขวงวัดกัลยาณ์ เขตธนบุรี กทม. 10600 
เจ้าของและผู้รับเหมาก่อสร้างยังไม่รู้สึกสำนึกรับผิดชอบในการฝ่าฝืนกฎหมาย และไม่รับผิดชอบต่อความเดือดร้อนรำคาญของผู้ที่อยู่ในซอยเดียวกัน

เมื่อวันที่ 14 ธ.ค. 65  ตัวแทนของสก.จิรเสกข์ วัฒนมงคลได้เข้ามาที่ตึกแถว 265 และพูดคุยกับเจ้าของตึกแถวและผู้รับเหมา ต่อมาผู้รับเหมาได้นำผ้าใบเก่าที่มีรอยขาดชำรุด และสกปรกมีคราบดินโคลนอยู่บนผ้าใบทั้งผืน มาติดกั้นอย่างไม่มิดชิด ขาดรุ่งรุ่งและปลิวสะบัดตามแรงลม ในฝั่งด้านข้างที่ติดกับตึกแถว 263 และด้านหน้าของตึกแถว 265 ทำให้ลมที่พัดแรงได้ทำให้เศษดินโคลนที่ติดอยู่กับแผ่นผ้าใบปลิวตกมามากขึ้น 
ในขณะที่ผ้าใบที่ติดด้านข้างตึกแถว 265 ฝั่งด้านคลอง ซึ่งไม่มีบ้านอยู่อาศัยติดกัน เป็นผ้าใบที่ใหม่กว่ามาก
แสดงให้เห็นถึงเจตนาความไม่รับผิดชอบและความจงใจกลั่นแกล้งผู้ที่ได้รับความเดือดร้อนมากขึ้นให้ได้รับความเดือดร้อนจากฝุ่นจากการต่อเติมตึกแถว 265 ที่ผิดกฎหมายมากขึ้น อีกทั้งสร้างภูมิทัศน์ที่น่ารังเกียจจากผ้าใบเก่าชำรุดสกปรกอีกด้วย

เมื่อวันที่ 15 ธ.ค. 65 ทางเจ้าหน้าที่เขตธนบุรี ได้มาที่ตึกแถวเลขที่ 265 พร้อมกับมาสอบถามดิฉันซึ่งได้ร้องเรียนด้วยวาจาในประเด็นนี้ไปแล้วอีกครั้งเพิ่มเติมจากในแทรฟฟี่ฟองดูร์

นอกจากนี้ในเช้าวันนี้ 16 ธ.ค. มีผู้หญิงวัยกลางคน เดินเข้ามาในบ้านจนถึงด้านในครัวของตึกแถวเลขที่ 263 โดยไม่ได้รับอนุญาตจากดิฉันและคุณพ่อก่อน เขาอ้างว่าเป็นน้องสาวของเจ้าของตึกแถว 265 ดิฉันจึงบอกว่าไม่รู้จักเขา ขอให้ออกจากบ้านของดิฉันไปทันที

วันนี้ 16 ธ.ค. 65 ประมาณเวลา 9.20 น. ดิฉันไปถ่ายรูปหน้าตึกแถว 265 ที่มีผ้าใบที่ชำรุดและสกปรกที่กั้นอยู่ เพื่อส่งมาเป็นหลักฐานให้เขตธนบุรี ทางเจ้าของตึกแถว 265 เข้ามาถามว่ามาถ่ายบ้านเขาทำไม และผู้รับเหมาได้เข้ามาข่มขู่ดิฉันพร้อมถ่ายรูปดิฉันและตะโกนว่า เก่งจริงลงมาถ่ายรูปกับเขา และเขาจะถ่ายรูปดิฉันไปลงโซเซี่ยล รวมถึงขมขู่จะรื้อถอนบริเวณหน้าบ้านของดิฉันอีกด้วย

ประการสำคัญทางเจ้าของตึกแถว 265 ได้เดินมาพูดว่าพรุ่งนี้จะมีการสกัดและเสียงดังอีกครึ่งวัน โดยไม่มีการกล่าวขอโทษหรือแสดงความรับผิดชอบ บ่งบอกถึงการแสดงอำนาจของเจ้าของตึกแถว 265 ที่ต้องการให้ดิฉันต้องยอมรับและต้องทนต่อการฝ่าฝืนกฎหมายของเขาต่อไปอีกนานแค่ไหนก็ไม่ทราบได้

รวมถึงดิฉันได้ยินผู้รับเหมาได้ขอเบิกค่าจ้างจากเจ้าของตึกแถว 265 ว่าจะมีการลงเสาเข็มในการต่อเติมตึกแถวอีกด้วย ซึ่งจะก่อให้เกิดความเสียหายต่อตึกแถวทั้งหมดที่อาจทรุดหักลงมาได้และสร้างความเดือดร้อนให้แก่เพื่อนบ้านมากยิ่งขึ้น

ดังนั้นการกระทำ คำพูด และเจตนาของเจ้าของตึกแถว 265 และผู้รับเหมาก่อสร้าง แสดงชัดว่าหาได้เกรงกลัวต่อกฎหมาย และยังท้าทายด้วยการฝ่าฝืนกฎหมายอย่างต่อเนื่องและจะเพิ่มความรุนแรงมากขึ้น 

ยิ่งไปกว่านั้นการกระทำดังกล่าวของเจ้าของตึกแถว 265 และผู้รับเหมาก่อสร้างเป็นเยี่ยงอย่างให้ประชาชนคนดีที่เคารพกฎหมายเห็นว่าสำนักงานเขตธนบุรี และทางราชการ ไม่มีอำนาจใดๆและความสามารถที่จะห้ามและสั่งยุติการฝ่าฝืนกฎกมายของเขาได้เลย อันจะนำไปสู่การฝ่าฝืนกฎหมายของคนอื่นอีกต่อไป

จึงขอร้องเรียนมาเพื่อขอความเป็นธรรมและขอความคุ้มครองในความปลอดภัย ของชีวิตคุณพ่อวัย 94 ปี และดิฉันวัย 60 ปี รวมถึงทรัพย์สินของครอบครัวของดิฉันที่อาจมีบุคคลผู้ประสงค์ร้ายบุกรุกเข้ามาในเคหะสถานในยามกลางวันและยามวิกาลอีกด้วยค่ะ

ขอแสดงความนับถือและขอขอบพระคุณเป็นอย่างสูงมา ณ ที่นี้
ขออภัยที่ต้องร้องเรียนมาอีกครั้งค่ะ